Változik a vonatok közlekedési rendje | Hídlap
2017. december 18. Hídlap
Karácsonykor három napon változik a közlekedési rend: december 24-én és 25 én az ünnepnapi, 26-án a vasárnapi közlekedési rend szerint járnak a vonatok.
Az év utolsó és jövő év első napján is lesznek változások: december 31-én, szilveszterkor az ünnepnapi, január 1-jén a vasárnapi ütem szerint közlekednek a vonatok. Január 2-án, kedden már a munkanapokon megszokott módon indulnak a vasúti járatok.
Az ünnepek alatt várható utasforgalmi igényekhez igazodva és a helyfoglalások figyelembe vételével a lehetőségekhez képest az InterCity vonatokhoz plusz kocsikat is kapcsol a vasúttársaság.
Az utasforgalom karácsony környékén jelentősen megnő, tavaly december 24-26-ig mintegy háromszázezren utaztak a MÁV-START járatain. Az ünnepi időszakot és a diákok téli szünetét lezáró napokon utaznak nagyon sokan: ilyenkor akár 400-450 ezer utas választhatja a vasutat. A legtöbben a Budapest–Debrecen–Nyíregyháza, a Budapest–Miskolc és a Budapest–Győr vonal vonatait veszik igénybe, valamint Budapestre szinte az ország minden részéről utaznak.
A pénztárak előtti sorban állás elkerülése érdekében a MÁV-START azt javasolja utasainak, hogy a menetjegyeket és a helyjegyeket az ünnepek előtt elővételben váltsák meg, illetve vegyék igénybe az internetes jegyvásárlási lehetőséget is. Az előre megváltott e-vonatjegyeket kinyomtatva vagy megfelelő mobiltelefonon, tableten is bemutathatják a belföldi vonatok utasai.
A karácsony előtti egy hétben kifejezetten sokan választják az online vásárlás kényelmét, az átlagos heti vásárlási szám a másfélszeresére ugrik. 2016-ban az e-vonatjegy bevezetése miatt az adventi időszakban még vonzóbb volt az internetes jegyvásárlás, a menetrendváltáskor bevezetett, önkiszolgáló csatornák igénybevétele esetén nyújtott kedvezmények miatt pedig várhatóan még többen választják az internetes jegyvásárlást: az online vásárolt, automatából kinyomtatott jegy esetén 5, e-vonatjegy esetén 10, míg egyes, csúcsidőn kívül közlekedő vonatra szóló e-vonatjegy esetén 20 százalékos kedvezményt nyújt a MÁV-START a jegy árából.
Az ünnepi időszak megnövekedett forgalma az értéktárgyainkra leselkedő veszélyeket is növeli. A vasúttársaság nagyobb elővigyázatosságra inti utasait, akiknek célszerű megfogadniuk az alábbi jó tanácsokat, illetve figyelemmel lenni a következőkre:
· Csomagjait egy újságvásárlás vagy egy jegyváltás idejére se hagyja felügyelet nélkül a peronon vagy a váróteremben, valamint legyen különösen figyelmes a leszálláskor és a peronon kialakuló csoportosulásoknál.
· Értéktárgyait tartsa magánál, például hordozható, kisméretű kézipoggyászban.
· Ha kabátját leveti, értékeit mindig vegye ki belőle.
· A figyelem lankadása (például az elalvás) is felbátoríthatja a tolvajokat.
· Amennyiben kellemetlenségei támadnak, vagy az utazással kapcsolatos szabálytalanságot észlel, keresse fel bátran a vonatkísérő személyzetet, értéke esetleges elvesztését pedig jelentse a rendőrségnek.
A vasúttársaság ugyanakkor nemcsak jó tanácsokkal szolgál, hanem a bűnesetek megelőzése érdekében a rendőrséggel is folyamatosan egyeztet a nemzetközi és a nagy forgalmú belföldi vonatok kíséréséről, összehangoltan növelve a biztonsági személyzet és a vasútőrök létszámát a fokozott kockázatú járatokon, pályaudvarokon.
A közlekedési rend változásairól az utasok bővebb tájékoztatást a MÁVDIREKT telefonos ügyfélszolgálatánál kaphatnak, a +36 (1) 3 49 49 49-es telefonszámon. Telekom-hálózatból hívhatják a +36 (30) 499 4999-es, Telenor-hálózatból a +36 (20) 499 4999-es, Vodafone-hálózatból a +36 (70) 499 4999-es számot.